La Llei 15/2009, de 22 de juliol, de mediació en l'àmbit del dret privat, obre la possibilitat d'aplicar la mediació a nous àmbits de la mediació diferents del dret de família, amb la voluntat de donar resposta a una demanda social creixent i també d'evitar la judicialització de determinats conflictes i agilitar el treball dels tribunals de justícia.
Es tracta de nous conflictes de dret privat, que no preveu la derogada Llei 1/2001, de 15 de març, de mediació familiar de Catalunya.
L'apartat 2 de l'article 2 de l'esmentada Llei 15/2009, de 22 de juliol, estableix que la mediació civil a la qual es refereix aquesta Llei comprèn -a més de la mediació familiar a què fa referència l'apartat 1 de l'article esmentat- qualsevol tipus de qüestió o pretensió en matèria de dret privat que es pugui conèixer en un procés judicial i que es caracteritzi perquè s'hagi trencat la comunicació personal entre les parts, si aquestes han de mantenir relacions en el futur.
Seguidament l'article 2.2 esmenta expressament diferents supòsits de conflictes d'aquest tipus susceptibles de ser resolts mitjançant la mediació.
La inclusió d'aquests nous supòsits respon a la progressiva consolidació de la mediació i a la comprovació pràctica de la seva eficàcia.
La mediació ha esdevingut un instrument que es presenta com altament eficaç per donar resposta satisfactòria a les noves demandes i necessitats socials.
La implementació efectiva de la Llei 15/2009, de 22 de juliol, fa necessària l'existència d'un col·lectiu de professionals de la mediació formats en la mediació en àmbits del dret civil diferents del dret de família.
La seva habilitació com a tals, a partir d'una capacitació específica, es visibilitza en un dels registres del Centre de Mediació de Dret Privat de Catalunya.
Segons la Llei 15/2009, de 22 de juliol, el Centre de Mediació de Dret Privat de Catalunya comptarà amb dos registres generals de persones mediadores.
Si s'acredita la formació requerida es podrà formar part dels dos registres de manera totalment compatible.
La regulació completa dels registres i d'altres aspectes desenvolupadors de la Llei ha de fer-se mitjançant un reglament.
Aquest projecte normatiu es troba encara en fase d'elaboració.
Tanmateix, les necessitats derivades de l'entrada en vigor de la Llei 15/2009, de 22 de juliol, fan adient la posada en marxa d'un programa pilot de mediació en àmbits del dret civil diferents del dret de família perquè el Centre de Mediació de Dret Privat de Catalunya pugui fer front a les demandes de suport per a l'assistència en els nous tipus de conflictes.
Mitjançant aquest Programa pilot es podrà facilitar la mediació als nous supòsits de la Llei fins a l'entrada en vigor del seu reglament.
Per a la implementació del Programa pilot és necessari poder disposar d'un grup de professionals especialitzats en els camps de la mediació diferents de l'àmbit del dret de família.
Tindran aquesta consideració les persones que ja estiguin habilitades i registrades en el Registre general de persones mediadores en l'àmbit familiar i que acreditin formació i pràctica en l'àmbit del dret privat diferent del dret de família, o bé que formin part del grup especialitzat de mediadors en organitzacions o acreditin la seva expertesa en d'altres àmbits del dret privat que no siguin el dret de família.
Aquests professionals rebran una formació especialitzada vinculada a les necessitats del Programa, a càrrec del Centre de Mediació de Dret Privat de Catalunya, en col·laboració amb el Centre d'Estudis Jurídics i Formació Especialitzada.
Les persones mediadores del grup, sota la supervisió directa del Centre, donaran resposta a les peticions de mediació en els conflictes de l'àmbit civil que preveu l'article 2.2 de la Llei 15/2009, de 22 de juliol, i que arribin al Centre de Mediació de Dret Privat de Catalunya en el període d'elaboració i aprovació del Reglament.
Resolc:.1 Implantació del Programa pilot
S'implanta el Programa pilot de mediació en àmbits del dret civil diferents del dret de família a l'empara de la Llei 15/2009, de 22 de juliol, de mediació en l'àmbit del dret privat..2 Sessions informatives
2.1 En el marc del Programa pilot, el Centre de Mediació de Dret Privat de Catalunya facilitarà les sessions informatives sobre la mediació en els altres àmbits del dret privat, que preveu l'article 11 de la Llei 15/2009, de 22 de juliol, tant en els supòsits derivats judicialment, com en aquells en què les parts s'adrecen directament al Centre de Mediació, als serveis d.orientació mediadora (SOM), als serveis d'informació mediadora (SIM), als jutges de pau o a d'altres serveis d'atenció a les persones com serveis socials d'ajuntaments, de consells comarcals, o be policia local, guàrdia urbana i mossos d'esquadra, entre d'altres.
2.2 Aquesta sessió informativa es durà a terme en col·laboració amb els col·legis professionals, ajuntaments, consells comarcals i d'altres entitats amb qui el Departament de Justícia té convenis de col·laboració o amb els que col·labora de habitualment.
2.3 En aquestes sessions informatives, i en el marc d'aquest Programa pilot, s'informarà els possibles usuaris del servei de mediació sobre el valor, els avantatges, els principis i les característiques de la mediació en els àmbits del dret civil diferents del dret de família, específicament els que assenyala l'article 2.2 de la Llei 15/2009, de 22 de juliol..3 Professionals que poden participar en el Programa pilot
3.1 Poden sol·licitar formar part d'aquest Programa pilot de mediació en àmbits del dret civil diferents del dret de família les persones que compleixin els requisits següents:
a) Estar inscrites en el Registre general de persones mediadores en l'àmbit familiar del Centre de Mediació de Dret Privat de Catalunya.
b) Tenir formació en l'àmbit propi de la mediació ciutadana i comunitària (com ara cursos, màsters o postgraus de mediació comunitària o ciutadana, o formació especialitzada a l'àmbit de la propietat horitzontal), o bé formar part del grup de formació de persones mediadores especialitzades en l'àmbit de les organitzacions del Centre de Mediació de Dret Privat de Catalunya.
c) Tenir experiència pràctica en la gestió, intervenció i mediació en conflictes veïnals, comunitaris i ciutadans.
3.2 La sol·licitud s'ha d'adreçar al Centre de Mediació de Dret Privat de Catalunya i s'ha de formalitzar mitjançant el formulari que es troba disponible al lloc web del Centre de Mediació de Dret Privat de Catalunya www.gencat.cat/justicia/centremediacio, i cal acreditar documentalment els requisits recollits en les lletres b) i c) de l'apartat anterior.
3.3 La sol·licitud per prendre part en aquesta convocatòria s'ha de presentar en suport paper al Registre del Centre de Mediació de Dret Privat de Catalunya (c.
Pau Claris, 158, 4a, 08009 Barcelona), al Registre General del Departament de Justícia (c.
Pau Claris, 81, 08010 Barcelona) o als Serveis Territorials del Departament de Justícia a Girona (c.
Sant Antoni Maria Claret, 17, 43002 Tarragona) i a les Terres de l'Ebre (c.
També es pot presentar als registres i pels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
El termini per presentar la sol·licitud juntament amb la documentació complementària és de vint dies hàbils a comptar de l'endemà de la publicació d'aquesta Resolució al DOGC..4 Comissió de selecció dels professionals i publicació de la llista de persones seleccionades
4.1 Una comissió integrada pel subdirector o subdirectora general de Dret i d'Entitats Jurídiques, el director o directora del Centre de Mediació de Dret Privat de Catalunya i un funcionari o funcionària adscrit a l'Assessoria Jurídica del Departament de Justícia, elaborarà una proposta de llista de les persones admeses i excloses en el termini de vint dies hàbils a partir de la finalització del termini presentació de les sol·licituds.
4.2 El director o directora general de Dret i d'Entitats Jurídiques, dins els cinc dies hàbils següents a l'elaboració de la proposta esmentada en l'apartat anterior, dictarà una resolució mitjançant la qual aprovarà les llistes provisionals de persones admeses i excloses de la participació en el Programa pilot.
Aquesta resolució identificarà les persones excloses provisionalment del procés de selecció i indicarà els motius de l'exclusió.
Així mateix, la resolució esmentada s'exposarà al lloc web del Centre de Mediació de Dret Privat de Catalunya www.gencat.cat/justicia/centremediacio i a les adreces indicades a l'apartat 3.3.
4.3 Les persones interessades disposen d'un termini de 10 dies hàbils a comptar de l'endemà de l'exposició de la resolució indicada en l'apartat anterior per presentar les al·legacions que considerin oportunes davant la Direcció General de Dret i d'Entitats Jurídiques.
Es considera que desisteixen de la seva sol·licitud de participació en la convocatòria les persones excloses provisionalment que no presentin cap al·legació.
4.4 Una vegada examinades les al·legacions, el director o directora general de Dret i d'Entitats Jurídiques, a proposta de la Comissió esmentada en l'apartat 4.1, i en el termini màxim d'un mes, dictarà una resolució mitjançant la qual aprovarà la relació definitiva de persones admeses i excloses de la participació en el Programa pilot.
Aquesta resolució identificarà les persones excloses definitivament del procés de selecció i indicarà els motius de l'exclusió.
Així mateix, la resolució esmentada es publicarà al DOGC i s'exposarà al lloc web del Centre de Mediació de Dret Privat de Catalunya www.gencat.cat/justicia/centremediacio i a les adreces indicades a l'apartat 3.3.
El Centre de Mediació de Dret Privat de Catalunya s'adreçarà a les persones admeses per informar-les de les qüestions referides a la formació especialitzada i a la intervenció en les mediacions en els àmbits del dret civil diferents del dret de família..5 Assignació de les mediacions
5.1 En les mediacions que arribin al Centre de Mediació de Dret Privat de Catalunya, ja sigui a petició directa de les parts, per derivació judicial, derivació dels jutges de pau, dels diferents serveis d'orientació mediadora (SOM), dels serveis d'informació mediadora (SIM), dels serveis d'atenció a les persones com serveis socials d'ajuntaments, de consells comarcals, o bé policia local, guàrdia urbana i mossos d'esquadra, entre d'altres, en els supòsits de l'article 2.2 de Llei 15/2009, de 22 de juliol, relatius a conflictes en els àmbits del dret privat, es farà la designació de la persona mediadora segons l'ordre següent:
a) Les parts podran designar la persona mediadora inscrita en el Registre General del Centre de Mediació de Dret Privat de Catalunya, com estableix l'article 11.2 de la Llei 15/2009, de 22 de juliol.
b) Si les parts no designen una persona mediadora en concret, el Centre de Mediació de Dret Privat de Catalunya assignarà la mediació, de manera preferent, a una de les persones mediadores del grup de formació especialitzat en els àmbits de dret privat o a diverses (en cas de comediació), incloses en la llista de persones admeses, esmentada en l'apartat 4.4.
c) Si en el partit judicial corresponent on s'ha de realitzar la mediació en els àmbits del dret privat no familiar, no hi ha cap persona mediadora del grup de formació especialitzat i no es possible el desplaçament de les parts o de les persones mediadores especialitzades, el Centre de Mediació de Dret Privat de Catalunya podrà assignar la mediació a una persona mediadora habilitada integrant del Registre general de persones mediadores en l'àmbit familiar.
5.2 Sens perjudici del que estableix l'apartat 5.1, el Centre de Mediació de Dret Privat de Catalunya pot adreçar, preferentment, les persones sol·licitants de mediació en l'àmbit comunitari als serveis de mediació comunitària del seu municipi..6 Retribucions aplicables als professionals
Les mediacions en aquest àmbit desenvolupades per les persones professionals seleccionades per participar en el Programa pilot es retribuiran amb els criteris de l'Ordre JUS/484/2006, de 17 d'octubre, per la qual es fixen les tarifes en els procediments de mediació familiar, d'acord amb les particularitats de la mediació en l'àmbit del dret privat, especialment de les mediacions multiparts..7 Vigència del Programa pilot
La vigència d'aquest Programa pilot s'inicia l'endemà de la publicació d'aquesta Resolució al DOGC, i finalitza un cop entri en vigor el Reglament de desenvolupament de la Llei 15/2009, de 22 de juliol..8 Règim de recursos
Contra aquesta Resolució, que exhaureix la via administrativa, les persones interessades poden interposar, amb caràcter potestatiu, recurs de reposició davant d'aquest mateix òrgan administratiu en el termini d'un mes comptat des de l'endemà de la publicació d'aquesta Resolució al DOGC, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de Catalunya, en el termini de dos mesos comptadors de l'endemà de la publicació d'aquesta Resolució.
Transcorregut un mes des de la interposició del recurs de reposició sense que se'n notifiqui la resolució, es podrà entendre desestimat i es podrà interposar recurs contenciós administratiu en el termini de sis mesos, a comptar de l'endemà d'aquell en què es produeixi l'acte presumpte desestimatori del recurs.
Igualment, les persones interessades poden interposar qualsevol altre recurs que considerin oportú per a la defensa dels seus interessos.